Ole Sohn (SF), 2002-04-11:
Også jeg vil sige tak for debatten og også tak for ministerens besvarelser
, selv om indholdet af besvarelserne jo ikke alt sammen var noget, som vi umiddelbart kunne sige ja til eller støtte.
Jeg vil godt lige anholde et par bemærkninger om, at debatten har fokuseret meget på penge.
Det har den, og det gør politik i mange facetter ofte, men der har dog trods alt også været en gennemgående linje, hvor vi har drøftet holdninger, og det synes jeg er nok så væsentligt.
Og det har han jo så evigt ret i.
Jeg mener, at den holdningsprægede debat har været en rød tråd i hele vores diskussion.
Jeg vil godt sige noget i forbindelse med de dagsordener, der kommer til forhandling her senere på foråret, hvor ministeren har tilkendegivet, at der vil blive inviteret til forhandlinger.
Nu går jeg ud fra, at når ministeren siger drøftelser, mener han forhandlinger - han nikker, og det er jeg glad for - for her er det også et spørgsmål om, hvordan vi investerer i fremtiden.
Vi ved, at et af emnerne, der kommer for ud over kunstrådsstrukturdebatten, er spørgsmålet om medieaftale og filmforlig, og jeg synes uden at gå i dybden med indholdet af det, at man også her kan bruge et godt citat, som er meget illustrativt med hensyn til, hvordan man skal behandle den del af kulturpolitikken, som har med film at gøre.
Jeg vil citere producer Peter Aalbæk, som med henvisning til regeringens planlagte nedskæringer for de kommende år - nu er det jo ikke vedtaget, men af budgetoversigten fremgår det, at der skal skæres 40 mio. på filmstøtten - har sagt det på den måde, at det svarer til, at man, efter at Danmark vender tilbage med europamesterskabet i fodbold, så skærer på fodbolden.
Sådan hænger tingene jo ikke sammen, selvfølgelig skal man ikke skære, fordi noget går godt, man skal tværtimod være med til at gøde det vækstlag, som danner forudsætning for, at vi også siden hen får nogle gode danske film.
På nøjagtig samme måde kan man sige det med hensyn til teatret, arkitekturen, litteraturen osv. osv.
Det hænger i høj grad sammen med den måde, som vi tilrettelægger vores kulturpolitik på.
I øvrigt er kulturuddannelserne også væsentlige, for de er også med til at føde fremtidige talenter og stjerner og i det hele taget med til at berige samfundet.
Med de bemærkninger synes jeg, at vi har haft en god, lang, konstruktiv debat om kulturpolitik, som forhåbentlig ikke er en enlig svale, men kan danne grundlag for, at vi løbende tager flere kulturpolitiske debatter.
Det er i hvert fald vores ønske, at vi får trukket kulturpolitikken mere centralt ind i den politiske debat, også fordi vi ser en sammenhæng mellem kulturpolitikken og de dele af politikken, som har med uddannelse og viden at gøre.
Kulturpolitikken er i meget tæt sammenhæng med, hvordan fundamentet for vores videns- og velfærdssamfund skal udvikle sig.
Det er også derfor, jeg flere gange har gjort mig til talsmand for, at man i virkeligheden burde omdanne Kulturministeriet til Ministeriet for Dansk Sprog og Kultur netop for også at fastholde den sammenhæng, der er i, hvordan vi tilrettelægger både opdragelsen og uddannelsen af de kommende generationer.
Så en konsekvens er jo naturligvis, at vi ikke kan bakke op om den førte politik.